Búið er að handtaka fyrrverandi yfirmann leyniþjónustunnar í Kasastan fyrir landráð. Hann hafði verið rekinn úr starfi í kjölfar mikilla mótmæla í landinu. Bandaríkjamenn hafa áhyggjur af stöðunni í landinu, einkum veru rússnesks herliðs þar.
Kassym-Jomart Tokayev forseti Kasakstan tilkynnti í gær, eftir nokkurra daga hörð mótmæli, að ró væri komin á í landinu. Jafnframt var tilkynnt að rússneskt herlið væri á leið til landsins, sem svo kom í gær.
Alls er gert ráð fyrir tvö þúsund og fimm hundruð manna herliði í Kasakstan. Toakyev átti langt samtal við Vladimír Pútín forseta Rússlands í gær um stöðuna og voru þeir sammála um að vera áfram í stöðugu sambandi, að því er fram kemur í tilkynningu frá rússneskum stjórnvöldum.
Anthony Blinken utanríkisráðherra Bandaríkjanna lýsti áhyggjum af stöðunni og veru rússnesks herliðs í landinu. Hann sagði tilganginn með henni óljósan þar sem stjórnvöld í Kasakstan ættu að geta sjálf ráðið við svona mómæli en á sama tíma haldið uppi lögum og reglu. Hann vonaðist því til að stjórnvöld gætu sjálf leyst þau efnahagslegu og pólitísku mál sem hafi verið undirrót mótmælanna.
Eitt af því sem nýlegir atburðir hafa kennt er að þegar Rússarnir eru einu sinni komnir heim til þín er stundum mjög erfitt að losna við þá, segir Blinken.
Stjórnvöld í Kasakstan hafa hins vegar ekki setið auðum höndum eftir mómælin. Leyniþjónustan greindi frá því í morgun að Karim Masimov, sem hafði verið rekinn úr sarfi forstjóra hennar í kjölfar mótmælanna, hefði verið handtekinn fyrir landráð.